Rozhodnutie komisie
z 8. mája 1996,
ktorým sa ustanovuje súpis a spoločná nomenklatúra zloženia kozmetických výrobkov
(Text s významom pre EHP)
(96/335/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 76/768/EHS z 27. júla 1976 o aproximácii právnych predpisov členských štátov vzťahujúcich sa na kozmetické výrobky [1], zmenenú a doplnenú smernicou Komisie 95/34/ES [2], najmä na jej článok 5a a článok 7 ods. 2,
po porade s Vedeckým výborom pre kozmetológiu,
keďže súpis zloženia používaného v kozmetických prípravkoch musí zahŕňať časť o parfumoch a aromatických surovinách a časť o ostatných zložkách;
keďže takýto súpis musí obsahovať informácie o identite každej jednotlivej zložky, najmä chemické názvy, názvy INCI (ex-CTFA), názvy Ph. Eur., názvy INN a názvy Iupac, čísla Einecs/Elincs, CAS a čísla indexov farbív, spoločný názov uvedený v článku 7 ods. 2 smernice 76/768/EHS rovnako ako funkcie danej zložky a prípadne obmedzenia a podmienky používania a varovania, ktoré musia byť vytlačené na štítku;
keďže okrem poskytnutia potrebných informácií o zložkách použitých v kozmetických výrobkoch musí súpis zohľadňovať tiež povinnosť určenú článkom 6 ods. 1 smernice 76/768/EHS, ktorá stanovuje označenie na výrobku a/alebo balení o funkcii výrobku a zoznam zložiek k 1. januáru 1997, v prípade kozmetických výrobkov uvedených na trh;
keďže navrhovaný súpis musí byť dostatočne úplný, aby sa umožnilo označovanie zložiek kozmetických výrobkov;
keďže však musí byť orientačný a nemá predstavovať zoznam látok oprávnených na použitie v kozmetických výrobkoch;
keďže sa musí pravidelne doplňovať;
keďže spoločná nomenklatúra zloženia umožní identifikáciu látok použitím jednotného názvu vo všetkých členských štátoch, čo bude viesť k tomu, že spotrebitelia budú môcť ľahko rozpoznať látky, ktorým by sa mali vyhýbať (napríklad kvôli alergiám) bez ohľadu na to, kde v spoločenstve kozmetické výrobky kúpia;
keďže názvy INCI (Medzinárodná nomenklatúra kozmetických zložiek) tieto požiadavky spĺňa najlepšie, pričom sú pomerne jednoduché a navyše sa na medzinárodnej úrovni už používajú;
keďže opatrenia stanovené touto smernicou sú v súlade so stanoviskom Výboru pre prispôsobenie smerníc technickému pokroku, aby sa odstránili technické prekážky obchodu v sektore s kozmetických výrobkami,
ROZHODLA TAKTO:
Článok 1
Súpis zloženia kozmetických výrobkov stanovený v článku 5a smernice 76/768/EHS a uvedený v prílohe sa prijíma.
Článok 2
Názvy INCI (Medzinárodná nomenklatúra kozmetických zložiek) uvedené v súpise predstavujú spoločnú nomenklatúru na účely článku 7 ods. 2 smernice 76/768/EHS.
V Bruseli 8. mája 1996